[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.4.2008

COM(2008) 163 τελικό

2005/0183 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο σημείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου οσον αφορά την πρόταση για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την ποιότητα του ατμοσφαιρικού αέρα και καθαρότερο αέρα για την Ευρώπη

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2005/0183 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο σημείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου οσον αφορά την πρόταση για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την ποιότητα του ατμοσφαιρικού αέρα και καθαρότερο αέρα για την Ευρώπη

1. Ιστορικό

Διαδικασία

- Στις 21 Σεπτεμβρίου 2005 η Επιτροπή υπέβαλε πρόταση οδηγίας του Ευρωπαϊκού Κοινοβουλίου και του Συμβουλίου για την ποιότητα του ατμοσαιρικού αέρα και καθαρότερο αέρα για την Ευρώπη[1] προς έγκριση με την διαδικασία συναπόφασης όπως ορίζεται στο άρθρο 251 της συνθήκης ΕΚ.

- Η Ευρωπαϊκή Οικονομική και Κοινωνική Επιτροπή γνωμοδότησε στις 17 Μαΐου 2006.

- Το Ευρωπαϊκό Κοινοβούλιο ενέκρινε την αντίστοιχη θέση κατά την πρώτη ανάγνωση στις 26 Σεπτεμβρίου 2006.

- Το Συμβούλιο εξέδωσε κοινή θέση στις 25 Ιουνίου 2007.

- Το Ευρωπαϊκό Κοινοβούλιο υιοθέτησε την κοινή του θέση, κατά τη δεύτερη ανάγνωση, στις 11 Δεκεμβρίου 2007.

This is an empty Line.

2. Στόχος της πρότασης της Επιτροπής

Η ατμοσφαιρική ρύπανση έχει σοβαρότατες αρνητικές επιπτώσεις στην υγεία. Σύμφωνα με τα πλέον πρόσφατα επιστημονικά και υγειονομικά δεδομένα, που συνοψίζονται στην ανακοίνωση της Επιτροπής με τίτλο «Θεματική στρατηγική για την ατμοσφαιρική ρύπανση»[2], απλώς και μόνο η έκθεση σε ατμοσφαιρικό αέρα που περιέχει λεπτά σωματίδια PM2.5 (ΑΣ-ΛΣ2.5) ευθύνεται για την μείωση της προσδοκίας ζωής του μέσου πολίτη της Ευρωπαϊκής Ένωσης κατά χρονικό διάστημα που υπερβαίνει τους οκτώ μήνες. Ως εκ τούτου, με την πρότασή της η Επιτροπή καθιερώνει ειδικά περιβαλλοντικά πρότυπα για τα λεπτά σωματίδια PM2.5 στον ατμοσφαιρικό αέρα. Η εφαρμογή τους αναμένεται να συμβάλει ουσιαστικά στην επίτευξη των στόχων της θεματικής στρατηγικής για την ατμοσφαιρική ρύπανση, ήτοι τη μείωση των ετών ζωής που χάνονται στην Ευρώπη λόγω της έκθεσης στα λεπτά σωματίδια κατά 47% μεταξύ 2000 και 2020.

Στο πλαίσιο της πρωτοβουλίας της Επιτροπής για «καλύτερη νομοθεσία», η πρόταση οδηγίας της Επιτροπής για την ποιότητα του ατμοσφαιρικού αέρα και καθαρότερο αέρα για την Ευρώπη προβλέπει τη συγχώνευση των διατάξεων της αντίστοιχης οδηγίας πλαίσιο και των τριών παράγωγων οδηγιών της σχετικά με την ποιότητα του ατμοσφαιρικού αέρα με την απόφαση του Συμβουλίου για την ανταλλαγή των πληροφοριών, ώστε να προκύψει μία οδηγία και να εξασφαλιστεί η απλοποίηση, ο εξορθολογισμός και η μείωση του όγκου της ήδη υφιστάμενης νομοθεσίας. Επιπλέον με την πρόταση αναθεωρούνται οι κείμενες διατάξεις με στόχο να αξιοποιηθεί η πείρα των κρατών μελών. Προς τούτο η πρόταση:

1. καθιερώνει ειδικές απαιτήσεις παρακολούθησης και νέους περιβαλλοντικούς στόχους για τα λεπτά σωματίδια PM2.5,

2. προβλέπει κάποια ευελιξία ως προς την εφαρμογή επιτρέποντας, υπό τις συγκεκριμένες προϋποθέσεις που θα εγκρίνει η Επιτροπή, την παράταση των προθεσμιών για ορισμένες οριακές τιμές σχετικά π.χ. με τα λεπτά σωματίδια PM10 και το διοξείδιο του αζώτου,

3. προσφέρει τη δυνατότητα στα κράτη μέλη να εστιάσουν τις προσπάθειές τους επιτρέποντας την αφαίρεση των φυσικών συμβολών κατά την αξιολόγηση της συμμόρφωσης προς τις οριακές τιμές.

3. Σχόλια της Επιτροπής

3.1. Γενικά

Κατά την ολομέλεια της 11ης Δεκεμβρίου 2007, το Ευρωπαϊκό Κοινοβούλιο ενέκρινε συμβιβαστική δέσμη 26 τροπολογιών που είχαν προσυμφωνηθεί με το Συμβούλιο για να επιτευχθεί συμφωνία κατά τη δεύτερη ανάγνωση.

Η Επιτροπή αποδέχεται τις ως άνω τροπολογίες. Η έγκριση της συμβιβαστικής δέσμης διευκολύνθηκε από την έκδοση δήλωσης εκ μέρους της Επιτροπής με θέμα τα αναγκαία κοινοτικά μέτρα για τη μείωση των εκπομπών στην πηγή (βλ. Παράρτημα).

3.2. Τροποποιημένη πρόταση

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της ως αναφέρεται ανωτέρω.

ΠΑΡΑΡΤΗΜΑ

Συνοδευτική Δήλωση της Επιτροπής σχετικα με την έγκριση της νέας οδηγίας για την ποιότητα του ατμοσφαιρικου αέρα και καθαρότερο αέρα για την Ευρώπη

Η Επιτροπή λαμβάνει υπό σημείωση το κείμενο που ενέκρινε το Συμβούλιο και το Ευρωπαϊκό Κοινοβούλιο για την οδηγία για την ποιότητα του ατμοσφαιρικού αέρα και καθαρότερο αέρα για την Ευρώπη. Ειδικότερα, η Επιτροπή σημειώνει τη σημασία που αποδίδει το Ευρωπαϊκό Κοινοβούλιο και τα κράτη μέλη στο άρθρο 22 παράγραφος 4 και στην αιτιολογική σκέψη 16 της οδηγίας για τα κοινοτικά μέτρα μείωσης, στην πηγή, των εκπομπών που ρυπαίνουν τον ατμοσφαιρικό αέρα.

Η Επιτροπή αναγνωρίζει την ανάγκη περιορισμού των εκπομπών επιβλαβών ατμοσφαιρικών ρύπων, προκειμένου να επιτευχθεί σημαντική πρόοδος για την υλοποίηση των στόχων που καθορίστηκαν στο 6ο Πρόγραμμα Δράσης για το Περιβάλλον. Η ανακοίνωση της Επιτροπής για μία θεματική στρατηγική σχετικά με την ατμοσφαιρική ρύπανση προβλέπει σημαντικό αριθμό δυνατών κοινοτικών μέτρων. Αφότου εγκρίθηκε η στρατηγική, έχει επιτευχθεί σημαντική πρόοδος σε αυτά και σε άλλα μέτρα :

- το Συμβούλιο και το Ευρωπαϊκό Κοινοβούλιο έχουν ήδη θεσπίσει νέα νομοθετικά μέτρα που περιορίζουν τις εκπομπές καυσαερίων των ελαφρών εμπορικών οχημάτων

- η Επιτροπή υπέβαλε πρόταση για νέα νομοθετικά μέτρα για τη βελτίωση της αποτελεσματικότητας της κοινοτικής νομοθεσίας που διέπει τις βιομηχανικές εκπομπές, συμπεριλαμβανομένων των εγκαταστάσεων εντατικής καλλιέργειας, καθώς και μέτρα αντιμετώπισης βιομηχανικών πηγών καύσης μικρότερης κλίμακας

- η Επιτροπή υπέβαλε πρόταση για νέα νομοθετικά μέτρα που θα περιορίζουν τις εκπομπές καυσαερίων των κινητήρων των βαρέων εμπορικών οχημάτων·

- για το 2008, η Επιτροπή προβλέπει την υποβολή νέων νομοθετικών προτάσεων, οι οποίες αναμένεται:

- να μειώσουν περαιτέρω τις επιτρεπόμενες εθνικές εκπομπές βασικών ρύπων των κρατών μελών·

- να περιορίσουν τις εκπομπές που συνδέονται με τον εφοδιασμό των βενζινοκίνητων οχημάτων στα πρατήρια καυσίμων·

- να αντιμετωπίσουν το ζήτημα της περιεκτικότητας των καυσίμων σε θείο, συμπεριλαμβανομένων των καυσίμων που χρησιμοποιούνται στις θαλάσσιες μεταφορές·

- έχουν εξάλλου δρομολογηθεί προκαταρκτικές εργασίες προκειμένου να διερευνηθεί η εφικτότητα :

- της βελτίωσης του οικολογικού σχεδιασμού και περιορισμού των εκπομπών των οικιακών λεβήτων και θερμοσιφώνων·

- του περιορισμού της περιεκτικότητας των χρωμάτων, βερνικιών και προϊόντων φανοποιίας αυτοκινήτων σε διαλύτες·

- του περιορισμού των εκπομπών καυσαερίων των μη οδικών κινητών μηχανημάτων και, ως εκ τούτου, της μεγιστοποίησης του οφέλους από τη χαμηλή περιεκτικότητα σε θείο των καυσίμων των μη οδικών μηχανημάτων, που έχει ήδη προταθεί από την Επιτροπή·

- η Επιτροπή εξακολουθεί, επίσης, να προωθεί στον Διεθνή Ναυτιλιακό Οργανισμό (ΔΝΟ) σημαντικούς περιορισμούς των εκπομπών από τα πλοία και έχει δεσμευθεί να υποβάλει προτάσεις για τη λήψη κοινοτικών μέτρων, εάν ο ΔΝΟ δεν υποβάλει ικανοποιητικής εμβέλειας προτάσεις μέχρι το 2008.

Η Επιτροπή εξακολουθεί, πάντως, να είναι στρατευμένη στους στόχους της πρωτοβουλίας της για τη βελτίωση των κανονιστικών ρυθμίσεων και συνειδητοποιεί την ανάγκη θεμελίωσης των προτάσεών της σε μια συνολική αξιολόγηση του αντίκτυπου και των πλεονεκτημάτων τους. Προς τον σκοπό αυτό και σύμφωνα με τη συνθήκη για την ίδρυση της Ευρωπαϊκής Κοινότητας, η Επιτροπή θα συνεχίσει να αξιολογεί την ανάγκη υποβολής νέων νομοθετικών προτάσεων, αλλά επιφυλάσσεται του δικαιώματός της να αποφασίζει κατά περίπτωση για τη σκοπιμότητα και τον χρόνο υποβολής τέτοιων προτάσεων.

[1] COM(2005)447 τελικό.

[2] COM(2005) 446.